ໃນຕອນເຊົ້າວັນທີ 25 ມັງກອນ 2013, ກົມນະໂຍບາຍການຄ້າຕ່າງປະເທດ, ກະຊວງ ອຸດສາຫະກໍາ ແລະ ການຄ້າ ໄດ້ຈັດກອງປະຊຸມເຜີຍແຜ່ວຽກ: “ການຮ່ວມມືດ້ານເສດຖະກິດກັບອາຊຽນ, ການເຂົ້າເປັນສະມາຊິກອົງການການຄ້າໂລກ, ການຮ່ວມມືສອງຝ່າຍ ແລະ ການຮ່ວມມືລະດັບພາກພຶ້ນ-ອະນຸພາກພຶ້ນ ຂອງ ສປປ ລາວ” ຂຶ້ນທີ່ຫ້ອງວ່າການປົກຄອງເມືອງສີສັດຕະນາກ, ນະຄອນຫຼວງວຽງຈັນ ໂດຍການເປັນປະທານຂອງທ່ານ ດຣ. ນາມ ວິຍະເກດ, ກຳມະການສູນກາງພັກ, ລັດຖະມົນຕີວ່າການກະຊວງອຸດສາຫະກໍາ ແລະ ການຄ້າ, ລັດຖະມົນຕີເສດຖະກິດອາຊຽນ ຂອງ ສປປ ລາວ, ທັງເປັນຮອງປະທານຄະນະກຳມະການປະສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນ ຂອງ ສປປ ລາວ.
ກອງປະຊຸມຄັ້ງນີ້ ມີຜູ້ເຂົ້າຮ່ວມທັງໝົດຈຳນວນ 121 ທ່ານ, ມີທ່ານເຈົ້າເມືອງ ແລະ ຮອງເຈົ້າເມືອງສີສັດຕະນາກ, ທ່ານຫົວໜ້າຫ້ອງວ່າການປົກຄອງເມືອງ, ຜູ້ຕາງໜ້າຈາກ ຫ້ອງການຂະແໜງເສດຖະກິດ, ມີຄະນະບ້ານ ຈາກ 37 ໝູ່ບ້ານ ແລະ ຜູ້ປະກອບການໃນຂະແໜງຕ່າງໆ (ພາກທຸລະກິດ) ໃນຂອບເຂດເມືອງສີສັດຕະນາກ. ພ້ອມນີ້, ກໍມີທ່ານຮອງເຈົ້າເມືອງໄຊເສດຖາ ແລະ ຜູ້ຕາງໜ້າຈາກພະແນກອຸດສາຫະກຳ ແລະ ການຄ້ານະຄອນຫຼວງວຽງຈັນ ພ້ອມດ້ວຍບັນດາສື່ມວນຊວນ ຈາກສຳນັກຂ່າວໂທລະພາບ ແລະ ໜັງສືພິມຕ່າງໆ ເຂົ້າຮ່ວມຢ່າງພ້ອມພຽງ.
ຈຸດປະສົງອັນສຳຄັນຕົ້ນຕໍຂອງການຈັດກອງປະຊຸມເຜີຍແຜ່ຄັ້ງນີ້ ແມ່ນເພື່ອສ້າງຄວາມຮັບຮູ້ ແລະ ຄວາມເຂົ້າໃຈອັນເລິກເຊິ່ງ ໃຫ້ກັບພະນັກງານ, ນັກວິຊາການຈາກພາກລັດ ແລະ ບັນດາຫົວໜ່ວຍທຸລະກິດຂອງທ້ອງຖິ່ນ ຈາກ 37 ບ້ານ ຂອງເມືອງສີສັດຕະນາກ ກ່ຽວກັບວຽກ "ການເຊື່ອມໂຍງເສດຖະກິດກັບພາກພື້ນ ແລະ ສາກົນ ຂອງ ສປປ ລາວ" ແລະ ເປັນການຜັນຂະຫຍາຍວຽກງານ 3 ສ້າງ ທີ່ລັດຖະບານໄດ້ວາງອອກ ຄື: ສ້າງແຂວງໃຫ້ເປັນຫົວໜ່ວຍຍຸດທະສາດ, ສ້າງເມືອງໃຫ້ເປັນຫົວໜ່ວຍເຂັ້ມແຂງຮອບດ້ານ ແລະ ສ້າງບ້ານໃຫ້ເປັນຫົວໜ່ວຍພັດທະນາ. ຊຶ່ງກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ໄດ້ເລີ່ມຈັດຕັ້ງປະຕິບັດວຽກງານ 3 ສ້າງ ຢູ່ 4 ເມືອງອ້ອມຂ້າງເທດສະບານ ໃນນະຄອນຫຼວງວຽງຈັນ ຄື: ເມືອງຈັນທະບູລີ, ເມືອງສີສັດຕະນາກ, ເມືອງໄຊເສດຖາ ແລະ ເມືອງສີໂຄດຕະບອງ, ຊຶ່ງຈະຈັດເປັນ 4 ຄັ້ງ ໂດຍຄັ້ງທຳອິດ ແມ່ນໄດ້ຈັດຢູ່ເມືອງຈັນທະບູລີ ໃນວັນທີ 25 ທັນວາ 2012 ຜ່ານມາ, ຄັ້ງນີ້ ຈັດຂຶ້ນຢູ່ເມືອງສີສັດຕະນາກ ຊຶ່ງເປັນຄັ້ງທີ 2. ຫຼັງຈາກນັ້ນ ກໍຈະຈັດຢູ່ອີກ 2 ເມືອງທີ່ກ່າວມານັ້ນ ຕາມລໍາດັບ. ໃນກອງປະຊຸມຄັ້ງນີ້, ຄະນະວິຊາການຂອງກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ໄດ້ລາຍງານກ່ຽວກັບການເຊື່ອມໂຍງເສດຖະກິດກັບພາກພື້ນ ແລະ ສາກົນ ຂອງ ສປປ ລາວ, ໂດຍສະເພາະແມ່ນການຮ່ວມມືດ້ານເສດຖະກິດ ໃນແຕ່ລະຂອບ ເຊັ່ນ: ຂອບການຮ່ວມມື ສອງຝ່າຍ; ຂອບພາກພື້ນ ແລະ ອະນຸພາກພື້ນ; ການຮ່ວມມືເສດຖະກິດກັບອາຊຽນ (ການກຽມເຂົ້າເປັນປະຊາຄົມເສດຖະກິດອາຊຽນ ໃນປີ 2015) ແລະ ຂອບການຮ່ວມມືຫຼາຍຝ່າຍ ຫຼື ອົງການການຄ້າໂລກ (WTO) ກໍຄືຄວາມຄືບໜ້າ ແລະ ຜົນສໍາເລັດວຽກເຈລະຈາ ເຂົ້າເປັນສະມາຊິກອົງການການຄ້າໂລກ ຂອງ ສປປ ລາວ ທີ່ໄດ້ດຳເນີນມາເປັນເວລາ 15 ປີ. ພ້ອມດຽວກັນນີ້ ກອງປະຊຸມຍັງໄດ້ຮັບຟັງການສະຫຼຸບລາຍງານສະພາບພັດທະນາເສດຖະກິດ ຂອງເມືອງສີສັດຕະນາກ ໂດຍ ທ່ານ ບຸນຄຳ ວິຈິດລາສີ, ຮອງເລຂາພັກເມືອງ, ຮອງເຈົ້າເມືອງສີສັດຕະນາກ.
ນອກຈາກນີ້, ຍັງໄດ້ຖືໂອກາດນີ້ ເປັນເວທີສົນທະນາປຶກສາຫາລື ດ້ານຂໍ້ສະດວກ-ຂໍ້ຫຍຸ້ງຍາກ ໃນການຈັດຕັ້ງປະຕິບັດວຽກງານ ແລະ ດຳເນີນທຸລະກິດ ພ້ອມທັງເປັນການແລກປ່ຽນຄຳຄິດ-ຄຳເຫັນ ເຊິ່ງກັນ ແລະ ກັນ ລະຫວ່າງ ຄະນະວິທະຍາກອນ ແລະ ນັກສຳມະນາກອນ ທີ່ເຂົ້າຮ່ວມກອງປະຊຸມ, ພ້ອມທັງຄົ້ນຄວ້າຫາວິທີທາງແກ້ໄຂຂໍ້ຫຍຸ້ງຍາກຕ່າງໆທີ່ມີ ອັນແນໃສ່ເພື່ອສ້າງຄວາມພ້ອມໃນການເຂົ້າສູ່ປະຊາຄົມເສດຖະກິດອາຊຽນ ໃນປີ 2015 ແລະ ປະຕິບັດພັນທະ ແລະ ການຮ່ວມມືໃນຂອບອົງການການຄ້າໂລກ ໃຫ້ໄດ້ຢ່າງມີປະສິດທິຜົນ.
ໃນໂອກາດກອງປະຊຸມຄັ້ງນີ້ ໄດ້ມີຄະນະວິທະຍາກອນຫຼາຍທ່ານ ທີ່ມາຈາກກົມນະໂຍບາຍການຄ້າຕ່າງ ປະເທດ, ກະຊວງອຸດສາຫະກຳ ແລະ ການຄ້າ ເຂົ້າຮ່ວມບັນຍາຍເອກະສານໃນຫົວຂໍ້ຕ່າງໆ ເຊັ່ນ:
1) ນະໂຍບາຍຂອງລັດຖະບານກ່ຽວກັບການເປີດກ້ວາງການພົວພັນກັບຕ່າງປະເທດ, ສະພາບການຮ່ວມມືໃນປະຈຸບັນ ແລະ ທ່າອ່ຽງໃນຕໍ່ໜ້າ.
2) ການຮ່ວມມືການຄ້າສອງຝ່າຍ ຂອງ ສປປ ລາວ.
3) ປະຊາຄົມເສດຖະກິດອາຊຽນ (AEC 2015).
4) ການເຊື່ອມໂຍງເສດຖະກິດກັບພາກພື້ນອາຊີ-ປາຊີຟິກ (APTA) ແລະ ສັນຍາການຄ້າອາຊີ-ປາຊີຟິກ.
5) ຜົນການເຈລະຈາເຂົ້າເປັນສະມາຊິກອົງການການຄ້າໂລກ ຂອງ ສປປ ລາວ.
ພາຍຫຼັງການບັນຍາຍເອກະສານແຕ່ລະຫົວຂໍ້ແລ້ວ ກໍໄດ້ມີການສົນທະນາ-ແລກປ່ຽນຄວາມຄິດເຫັນ ຢ່າງກົງໄປກົງມາ ເຮັດໃຫ້ກອງປະຊຸມ ດຳເນີນດ້ວຍບັນຍາກາດຟົດຟື້ນ, ມີຄວາມໝາຍເລິກເຊິ່ງ ແລະ ມີເນື້ອໃນອຸດົມສົມບູນ. ການຈັດກອງປະຊຸມເຜີຍແຜ່ຫົວຂໍ້ດັ່ງກ່າວນີ້ ເຫັນວ່າ ໄດ້ຮັບຄວາມສົນໃຈເປັນຢ່າງຍິ່ງ ຈາກຜູ້ເຂົ້າຮ່ວມ ແລະ ກອງປະຊຸມ ແມ່ນປະສົບຜົນສຳເລັດຢ່າງຈົບງາມ.